「睇吓你啲戲?」
盧宛茵透露早前為《非份之罪》其中一個單元演出,劇中徐榮及陳煒飾演Madam嘅仔同新抱。Madam話第一日開工就被導演挑剔,試過演緊戲時導演鬧佢冇乜表情,Madam就反問係咪要演得誇張啲先得,而且提醒可能影響收音,導演立即冇嘢講。盧宛茵話拍到第5日,導演又再玩嘢,叫助導(PA)召佢過去翻睇演出,然後一路睇一路鬧「睇吓你啲戲?」、「啲戲唔係咁做㗎嘛」。
去到一場陳煒同場嘅戲份,盧宛茵話劇本提到佢設局等陳煒可以甩身走人,拍嗰陣佢追上去叫陳煒唔好走,點知導演話Madam應該企定俾陳煒走,Madam覺得對方完全係無理取鬧。忍足咁多日盧宛茵終於爆seed,隨手拎起條毛巾怒掟兼大鬧「去死啦!」洩憤。
徐榮同陳煒粒聲唔出
Madam憶述當刻全廠靜晒,但係同場嘅徐榮同陳煒粒聲唔出視而不見,只有一位工作人員行埋一邊安撫Madam。後來盧宛茵拍埋場戲,但同家人商量後決定同監製王心慰投訴,王第二日就入錄影廠氹返Madam。不過記者問到盧宛茵會否搵總經理曾志偉反映一下,佢就話「點敢搵佢呀」。
盧宛茵話自己第一次嬲到掟嘢,直言拍咗戲半世紀居然俾人咁樣話,又指當年鍾景輝等導師都唔會咁批評佢。Madam認為導演向佢發炮有原因,因為公司要捧新人,陳煒呢啲主角又唔鬧得,於是搵甘草演員出氣。
原文刊登於 Yahoo 娛樂圈